El bany a la platja i a la piscina potencia la compra de joguines aquàtiques i flotadors per als més petits de la casa.
Recordeu que per reclamar, heu de demanar i conservar la factura o tiquet de compra.
En cas de disconformitat amb el producte, demaneu el full oficial de reclamació a l'empresa o contacteu-hi per un mitjà que en deixi constància (formulari web, telèfon amb número d'incidència, etc.).
Si en el termini de 30 dies no heu obtingut resposta, o bé la resposta no és satisfactòria, contacteu amb el servei públic de consum que us correspongui segons el vostre municipi (per a més informació consulteu l'apartat Consultes i reclamacions ).
Què passa si una joguina es troba a la venda i no està marcada amb el marcatge CE?
Si una joguina present en el mercat no conté la marca CE pot significar que el seu responsable, fabricant, importador o distribuïdor dins el mercat nacional, no ha complert amb el requisit obligatori de sotmetre la joguina als assajos que fixa la normativa comunitària.
La joguina pot ser insegura i no podrà estar a la venda de tal forma que podrà ser retirada del mercat per les autoritats de consum.
Com puc saber si una joguina és adequada a l'edat del nen?
Les joguines han d'anar marcades amb advertiments per minimitzar el risc present en qualsevol producte.
En aquest sentit, ha de ser visible el pictograma de restricció d'edat que indica que aquella joguina no ha de ser utilitzada per nens més petits de 36 mesos o 3 anys, juntament amb una explicació del motiu d'aquesta restricció.
El motiu més freqüent és que continguin peces petites que el nen es podria empassar.
Quina informació ha de constar a l'etiquetatge d'una joguina?
A banda del marcatge CE i, si escau, del pictograma d'exclusió de menys de 3 anys o 36 mesos, a nivell d'etiquetatge de les joguines, cal incloure la identificació del fabricant amb el seu domicili i la de l'importador i, per a un ús segur, totes aquelles advertències que afectin la salut i seguretat dels infants.
Aquelles advertències que determinin la decisió de compra, com edat mínima i màxima dels usuaris, han de figurar a l'embalatge o ser visibles pel consumidor abans de la compra, fins i tot si aquesta s'efectua per Internet.
Com puc saber si un producte de puericultura és adequat pel nen?
Els articles de puericultura s'utilitzen en unes funcions molt determinades en el desenvolupament físic del nen, és per aquest motiu que la millor manera de saber si un article és adequat per un nen és tenir en compte l'edat o el pes i no deixar mai de banda les informacions que apareguin als articles.
Els articles de puericultura han d'estar homologats?
L'únic producte que necessita homologació per ser comercialitzat és el sistema de retenció infantil (cadires d'automòbil).
Aquests tenen un reglament europeu comú a tots els països membres i que és directament aplicable, és a dir, no necessita norma interna.
Abans de comercialitzar un sistema de retenció infantil ha d'haver passat per un laboratori especialitzat i acreditat per les administracions competents, que l'ha posat a prova en tots aquells aspectes que el reglament considera.
Només en el cas que passi aquestes proves tindrà un número d'homologació i es podrà comercialitzar.
La resta de productes han de complir amb la normativa general de seguretat de productes i amb les normes tècniques que determinen la seva seguretat.
Els articles de puericultura tenen la mateixa garantia que marca la normativa per la resta de productes que és la que marca la norma estatal Reial Decret 1/2007 sobre la defensa dels consumidors i usuaris.
En síntesi, s'ha de tenir en compte la data de la compra i es considera que un producte té dos anys de garantia des d'aquesta data.
En aquest sentit ha de complir amb la norma específica de joguines.
Els articles de puericultura han de complir amb aquells requisits de seguretat que garanteixin que són segurs pel consum, però no han de complir amb la norma de joguines que és la que obliga a la inclusió de la marca CE com a garantia de seguretat.
Els fabricants només han d'incloure la marca CE en aquells articles que continguin en la seva estructura joguines per entretenir al nen, per exemple els arcs de joguines d'alguns bressols, joguines incloses a les safates d'algunes trones, etc.